KALĖJIMŲ DEPARTAMENTO

PRIE LIETUVOS RESPUBLIKOS TEISINGUMO MINISTERIJOS

DIREKTORIUS

ĮSAKYMAS

DĖL SAVANORIŠKOS VEIKLOS PROBACIJOS TARNYBOSE

TVARKOS APRAŠO PATVIRTINIMO

2014 m. balandžio 14 d. Nr. V-158

Vilnius

Atsižvelgdamas į Lietuvos Respublikos probacijos įstatymo 7 straipsnį ir siekdamas į nuteistųjų pataisos procesą įtraukti kuo daugiau savanorių bei reglamentuoti savanorišką veiklą probacijos tarnybose:

1. T v i r t i n u Savanoriškos veiklos probacijos tarnybose tvarkos aprašą (pridedama).

2. P a v e d u Kalėjimų departamento prie Lietuvos Respublikos teisingumo ministerijos Bendrajam skyriui šį įsakymą nustatyta tvarka paskelbti Teisės aktų registre.

Direktorius	Artūras Norkevičius

PATVIRTINTA

Kalėjimų departamento prie Lietuvos Respublikos

teisingumo ministerijos direktoriaus

2014 m. balandžio 14 d.

įsakymu Nr. V-158

SAVANORIŠKOS VEIKLOS PROBACIJOS TARNYBOSE

TVARKOS APRAŠAS

I. BENDROSIOS NUOSTATOS

1. Savanoriškos veiklos probacijos tarnybose tvarkos aprašas (toliau – aprašas) nustato savanoriškos veiklos Kalėjimų departamentui prie Lietuvos Respublikos teisingumo ministerijos pavaldžiose apygardų probacijos tarnybose (toliau – probacijos tarnybos) organizavimo, savanorių pritraukimo ir atrankos, savanoriškos veiklos atlikimo sutarties sudarymo, savanorių mokymų organizavimo tvarką, taip pat savanorių teises ir pareigas.

2. Probacijos tarnybos, organizuodamos savanorišką veiklą, vadovaujasi Lietuvos Respublikos probacijos įstatymu, Lietuvos Respublikos civiliniu kodeksu, Lietuvos Respublikos savanoriškos veiklos įstatymu, Lietuvos Respublikos socialinės apsaugos ir darbo ministro 2011 m. liepos 14 d. įsakymu Nr. A1-330 „Dėl Savanoriškos veiklos išlaidų kompensavimo sąlygų ir tvarkos aprašo patvirtinimo“, kitais teisės aktais ir šiuo aprašu.

3. Šiame apraše vartojamos sąvokos:

3.1. savanoris – asmuo, kuris savo noru, be jokio finansinio atlygio probacijos tarnybose atlieka visuomenei naudingą veiklą;

3.2. savanoriška veikla – savanorio neatlyginamai probacijos tarnybose atliekama visuomenei naudinga veikla, kurios sąlygos nustatomos šiuo aprašu ir savanoriškos veiklos atlikimo sutartimi;

3.3. savanoriškos veiklos kuratorius – probacijos tarnybos direktoriaus įgaliotas darbuotojas, tiesiogiai dirbantis su savanoriais ir kuruojantis savanoriškas veiklas probacijos tarnybose;

3.4. savanoriškos veiklos organizatorius – probacijos tarnyba, atstovaujama direktoriaus ar jo įgalioto asmens;

3.5. kitos apraše vartojamos sąvokos atitinka šio aprašo 2 punkte nurodytuose teisės aktuose vartojamas sąvokas.

4. Savanoriška veikla probacijos tarnybose gali būti trumpalaikė, trunkanti iki 3 mėnesių, ir ilgalaikė, trunkanti virš 3 mėnesių. Ilgalaikės savanoriškos veiklos atveju su savanoriu pasirašoma savanoriškos veiklos atlikimo sutartis (1 priedas), trumpalaikės savanoriškos veiklos atveju, kai atliekamas vienkartinis savanoriškos veiklos veiksmas (pvz., savanorystė vienkartiniame renginyje, visuomeninėje akcijoje ir pan.), rašytinė savanoriškos veiklos atlikimo sutartis gali būti nesudaroma.

5. Probacijos tarnybų savanoriais gali būti tik vyresni kaip 18 metų Lietuvos Respublikos piliečiai, atitinkantys nepriekaištingos reputacijos reikalavimus.

6. Visi probacijos tarnybų savanoriai turi būti pasirašytinai supažindinti su šiuo aprašu.

II. SAVANORIŲ PRITRAUKIMAS IR ATRANKA

7. Probacijos tarnybų veikla, susijusi su savanorių pritraukimu ir atranka, grindžiama savanoriškos veiklos principais, įtvirtintais Lietuvos Respublikos savanoriškos veiklos įstatyme.

8. Probacijos tarnybose savanorių kvietimas atlikti savanorišką veiklą turi būti organizuojamas nuolat – vieną ar kelis kartus per metus. Kviečiant savanorius atlikti savanorišką veiklą, informuojama apie probacijos tarnybų veiklą ir joje organizuojamos savanoriškos veiklos sritis.

9. Informacija apie savanorystės veiklą probacijos tarnybose bei galimybę tapti savanoriu turi būti kuo plačiau prieinama ir kuo aiškiau suprantama visuomenei. Informacija apie savanorystės veiklą probacijos tarnybose viešinama skelbiant ją probacijos tarnybų interneto svetainėse, regioninėje spaudoje, teikiant pranešimus socialiniams partneriams, organizuojant renginius, į kuriuos gali būti kviečiamos nevyriausybinės organizacijos, asociacijos bei vietos bendruomenės, ir skelbiant ją kituose informacijos viešinimo šaltiniuose bei renginiuose.

10. Probacijos tarnybos turi siekti, kad į savanorišką veiklą būtų įtraukta kuo daugiau asmenų, turinčių savanoriškos veiklos patirties ar šiai veiklai reikalingų kompetencijų.

11. Po savanorių kvietimo probacijos tarnybose atlikti savanorišką veiklą, organizuojama savanorių atranka. Atrankos metu potencialūs savanoriai, susidomėję galimybe savanoriauti probacijos tarnyboje, kviečiami į informacinį susitikimą, kurio metu jiems sudaroma galimybė daugiau sužinoti apie probacijos tarnybos veiklą bei savanoriams siūlomas savanoriškos veiklos sritis. Asmenims, pageidaujantiems tapti savanoriais probacijos tarnybose, pateikiamos užpildyti savanorio anketos (2 priedas).

12. Probacijos tarnybos darbuotojai, atsakingi už savanorių atranką, įvertina savanorių anketose esančią informaciją, atsižvelgia į savanorių patirtį, savanorių pageidaujamos atlikti savanoriškos veiklos poreikį ir parenka savanoriams labiausiai tinkančias savanoriškos veiklos sritis.

13. Prieš pradėdami vykdyti savanorišką veiklą probacijos tarnybose, asmenys turi pasirašyti Pasižadėjimą neatskleisti informacijos (3 priedas) ir savanoriškos veiklos atlikimo sutartį, kaip nustatyta šio aprašo 4 punkte.

III. SAVANORIŲ MOKYMŲ ORGANIZAVIMAS

14. Asmenims, prieš pradedant vykdyti savanorišką veiklą probacijos tarnybose, organizuojami savanorių pasirengimo savanoriškai veiklai mokymai (toliau – mokymai).

15. Mokymai organizuojami, atsižvelgiant į tai, kokią savanorišką veiklą (ilgalaikę ar trumpalaikę) atliks savanoris, taip pat į savanorio atliekamos veiklos pobūdį ir mastą, į galimus rizikos savanorio sveikatai ir saugai veiksnius, kurie gali iškilti savanoriškos veiklos metu, savanorio kompetenciją ir patirtį savanorystės veikloje.

16. Trumpalaikės savanorystės atveju, kai nesudaroma rašytinė savanoriškos veiklos atlikimo sutartis, mokymai gali būti neorganizuojami, vietoj jų atliekamas savanorių instruktavimas (informavimas).

17. Savanorių mokymai organizuojami šia tvarka:

17.1. Savanoriai supažindinami su probacijos tarnybos veikla ir vidaus tvarka, saugos darbe reikalavimais, šiuo aprašu ir kitais teisės aktais, reikalingais savanoriams tinkamai atlikti savanorišką veiklą.

17.2. Supažindinus savanorius su aprašo 17.1 punkte nurodyta informacija, detaliai apibūdinama savanoriška veikla, kurią atliks savanoriai.

17.3. Tolimesni mokymai priklauso nuo to, kokią savanorišką veiklą atliks savanoriai. Jeigu savanoriška veikla reikalauja papildomų žinių bei įgūdžių, savanoriai turi būti išmokyti tinkamai ją vykdyti.

18. Mokymus organizuoja savanoriškos veiklos kuratorius (toliau – kuratorius). Mokymus savanoriams gali vesti pats kuratorius, patyrę probacijos tarnybų darbuotojai ar savanoriškos veiklos patirtį turintys savanoriai. Mokymų metu galima pasitelkti kitų įstaigų ir organizacijų specialistus, galinčius suteikti reikalingų specifinių žinių bei praktinių įgūdžių.

19. Mokymų formos gali būti įvairios: paskaitos, seminarai, diskusijos, pažintinės kelionės (pvz., apsilankymai kitose organizacijose, vykdančiose tokią pačią ar panašią veiklą); vaizdo medžiagos, susijusios su mokomo dalyko praktika, peržiūros; konkrečių praktinių situacijų analizė; reikiamos literatūros skaitymas ir aptarimas ir pan. Vertinga mokymų dalis yra galimybė stebėti patyrusių savanorių atliekamą savanorišką veiklą.

IV. SAVANORIŠKOS VEIKLOS ORGANIZAVIMAS PROBACIJOS TARNYBOSE

20. Savanorišką veiklą organizuoja probacijos tarnyba, atstovaujama direktoriaus ar jo įgalioto darbuotojo, kuris:

20.1. nustato konkrečios savanorių veiklos sritis, prioritetus ir tikslus;

20.2. pagal galimybes aprūpina savanorius priemonėmis, reikalingomis savanoriškai veiklai atlikti.

21. Kuratorius įgyvendina šias funkcijas:

21.1. organizuoja savanorių kvietimą ir atranką, atlieka savanorių anketose esančios informacijos vertinimus ir parenka savanoriams labiausiai tinkančias savanoriškos veiklos sritis;

21.2. organizuoja, vykdo ir prižiūri savanorių mokymus;

21.3. informuoja savanorius apie jų teises ir pareigas;

21.4. supažindina savanorius su probacijos tarnybos veikla ir vidaus tvarka, saugos darbe reikalavimais, šiuo aprašu ir kitais teisės aktais, reikalingais savanoriams tinkamai atlikti savanorišką veiklą;

21.5. supažindina savanorius su probacijos tarnybų darbuotojais, esamais savanoriais ir kitais socialiniais partneriais, esant poreikiui padeda bendradarbiaujant tarpusavyje;

21.6. prižiūri savanoriškos veiklos atlikimą, teikia siūlymus dėl šios veiklos tobulinimo;

21.7. siekiant palaikyti organizacinę tvarką, pagal poreikį organizuoja savanorių susirinkimus, kurių metu savanoriai susipažįsta su probacijos tarnybos naujienomis, išsiaiškina iškilusius klausimus ir problemas, aptaria sudėtingas situacijas;

21.8. užtikrina informacijos apie savanorius ir savanorišką veiklą probacijos tarnybose kaupimą ir jos perdavimą probacijos tarnybos direktoriui ar jo įgaliotam asmeniui.

V. SAVANORIŲ TEISĖS IR PAREIGOS

22. Savanorių teisės:

22.1. gauti savanoriškai veiklai atlikti reikalingas priemones, informaciją, konsultacinę, techninę pagalbą bei, esant galimybei, kompensaciją už savanoriškos veiklos metu patirtas išlaidas;

22.2. atlikti tokias savanoriškos veiklos užduotis, kurios atitinka savanorio išsilavinimą, sugebėjimus, įgytas žinias ir įgūdžius;

22.3. gauti pažymą, asmeninę charakteristiką ar kitą dokumentą dėl savanoriškos veiklos atlikimo probacijos tarnyboje;

22.4. naudotis kitomis savanoriškos veiklos atlikimo sutarties, Lietuvos Respublikos savanoriškos veiklos įstatymo 7 straipsnio 1 dalyje ir kituose Lietuvos Respublikos teisės aktuose nustatytomis teisėmis.

23. Savanorių pareigos:

23.1. laikytis Lietuvos Respublikos Konstitucijos, Lietuvos Respublikos įstatymų ir kitų teisės aktų nuostatų, taip pat konfidencialumo, nešališkumo, nepriekaištingos reputacijos ir kitų principų;

23.2. laikytis teisės aktų, reglamentuojančių probacijos tarnybų veiklą, saugos darbe reikalavimų, elgesio su nuteistaisiais taisyklių bei kitų teisės aktų, reikalingų savanoriui tinkamai atlikti savanoriškos veiklos užduotis, reikalavimų;

23.3. laikytis savanoriškos veiklos atlikimo sutarties reikalavimų, savanorišką veiklą atlikti sąžiningai;

23.4. teikti informaciją apie savanorišką veiklą kuratoriui, apie galimus pasikeitimus iš anksto informuoti;

23.5. laiku ir tinkamai užpildyti savanoriškos veiklos laiko apskaitos žurnalą (4 priedas);

23.6. vykdyti kitas savanoriškos veiklos atlikimo sutarties, Lietuvos Respublikos savanoriškos veiklos įstatymo 7 straipsnio 2 dalyje ir Lietuvos Respublikos teisės aktuose nustatytas pareigas.

VI. BAIGIAMOSIOS NUOSTATOS

24. Probacijos tarnybos informaciją apie savanoriškos veiklos įgyvendinimą, šios veiklos apimtis ir kryptis, iškilusias problemas, taip pat informaciją, nustatytą šio aprašo 5 priede, pateikia Kalėjimų departamentui prie Lietuvos Respublikos teisingumo ministerijos probacijos tarnybų pažymose apie veiklos rezultatus.

25. Savanoriui ar probacijos tarnybai savanoriškos veiklos metu padaryta žala atlyginama Lietuvos Respublikos įstatymų nustatyta tvarka.

26. Savanoriška veikla gali būti nutraukta savanoriškos veiklos atlikimo sutartyje ir įstatymuose nustatytais pagrindais ir tvarka.

27. Prašymai, skundai ir pranešimai nagrinėjami Lietuvos Respublikos viešojo administravimo įstatymo, Asmenų prašymų nagrinėjimo ir jų aptarnavimo viešojo administravimo institucijose, įstaigose ir kituose viešojo administravimo subjektuose taisyklių, patvirtintų Lietuvos Respublikos Vyriausybės 2007 m. rugpjūčio 22 d. nutarimu Nr. 875, kitų teisės aktų nustatyta tvarka.

________________________________